
"Egy Párizsban elveszett nemzedék" A húszas évek amerikai emigráns irodalma geokritikai tükörben

"Ha szerencséd volt, és ifjan Párizsban élhettél, bárhova vetődj életed során, Párizs veled marad mindig, mert Párizs vándorünnep."
Ernest Hemingway fogalmazott így egy barátjának írt levelében, 1950-ben. A dolgozatunk kiindulópontjául szolgáló idézetet olvasva felmerül a kérdés: vajon mi váltotta ki a XX. század egyik legnagyobb írójából ezt a vallomást? Mit jelentett neki valójában Párizs? Mit keresett a francia fővárosban?
Erre keresünk választ "Egy Párizsban elveszett nemzedék - A húszas évek amerikai emigráns irodalma geokritikai tükörben" című tanulmányunkban; az ún. "elveszett nemzedék" íróinak Párizsról alkotott képét geokritikai szempontból elemezve. Három fő szövegben vizsgáljuk Párizs "arcainak" változását a húszas évek folyamán: Hemingway Vándorünnep (1971) című regényes visszaemlékezésében, F. Scott Fitzgerald Újra Babilonban (1962) című novellájában és Gertrude Stein Alice B. Toklas önéletrajza című írásában.
A geokritika, mint irodalomkritikai és -elméleti irányzat igencsak fiatalnak mondható, de a 2000-es évek elejétől egyre népszerűbb francia, illetve angolszász nyelvterületen - az elmúlt években Magyarországon is felfigyeltek rá, bár még mindig kevés a magyar nyelvű szakirodalom. Fő teoretikusa Bertrand Westphal, aki a Gilles Deleuze és Félix Guattari által megalkotott deterritorializációból, valamint Gaston Bachelard helypoétikájából és Jean-Marc Moura posztkoloniális elméletéből kiindulva fogalmazta meg a módszer lényegét. A földrajzi és irodalmi helyek kölcsönhatásait vizsgáló geokritikai megközelítés alapelvei közé tartozik a multifokális perspektíva, a poliszenzorialitás (az érzékszervek hely-észlelésben való szerepe), a referencialitás és az intertextualitás.
Elemzésünkben ezen eszközök segítségével próbáljuk megrajzolni Párizs arcvonásait, igyekszünk lebontani néhány berögződött sztereotípiát: meg kívánjuk mutatni, hogy az időközben közhelyessé vált amerikai Párizs-kép milyen változásokon ment keresztül a húszas években, illetve azt, mit jelenthettek a jelenleg puszta frázissá alacsonyodott "Párizs a fény, a művészet, a szerelem, a divat városa"-jelszavak. Mindezek mellett ejtünk néhány szót a kor történelmi-társadalmi hátteréről, a könyvkiadás és a kultúra virágzásáról is.
Összegzésként kitérünk a kulturális emigráció akkoriban kialakuló intellektuális sokszínűségére, és a húszas években jellemző "Párizs, Európa kulturális fővárosa"-jelenségre, valamint az "elveszett nemzedék" íróinak napjainkban megfigyelhető reneszánszára.



